מישו מלך הקבב

המצבה של שרה ומישו בבית הקברות בחולון
מסעדת מישו, או בשמה המוכר יותר "מישו מלך הקבב", הייתה מסעדת גריל רומני שפעלה כ-55 שנה ביפו.

== היסטוריה ==
בשנת 1960 הקימו בני הזוג יוצאי רומניה מישו ושרה פיגנבאום מעדניה ברחוב המרד ביפו, שבהמשך הפכה למסעדת גריל רומני תחת השם "מישו". מסעדת "מישו" פעלה ברחוב המרד 5 במשך כ-25 שנים, ולאחר מכן עברה לרחוב רזיאל 7 ביפו, שם פעלה עוד 30 שנה עד לסגירתה בקיץ 2015.

מישו פיגנבאום עובד על הגריל בגיל 90
במשך רוב שנות פעילותה המסעדה הייתה פתוחה בין השעות 12:00 עד 15:00 ורק 4–5 ימים בשבוע. במסעדה עבדו בעלי המקום מישו, שהכין את כל מנות הבשר על גריל פחמים, ושרה, שהייתה אחראית על סידור השולחנות ועל ניהול חשבונות הסועדים בקופה.

== תפריט וסגנון ==
תפריט המסעדה כלל בעיקר מנות בשר ובראשן מנת הקבב, שכללה שלושה מיטיטיי ("קבבים רומניים") העשויים מבשר טחון של הודו ובקר ומתובלים בשום.

מנות עיקריות נוספות כללו אומצת בקר, חזה עוף על הגריל, מוח בפירורי לחם שהוגש עם פלחי לימון, כליות, וכבד על האש. בימים מיוחדים היו בתפריט גם חוט שידרה ומומיצה (שקדי עגל). כל המנות הוגשו לצד צלחת כרוב כבוש, לחם לבן אחיד פרוס בפרוסות עבות, וקעריות עם שום כתוש וחרדל צהוב.

בנוסף, הוגשו במסעדה מנות ראשונות: איקרה עשויה בעבודת יד עם בצל, חומוס, סלט חצילים רומני, וכבד קצוץ.

תפריט המסעדה
לצד האוכל הוגשו משקאות, שכללו "שפריץ" - יין לבן המוגש עם סודה מבקבוק סיפולוקס.

בכל שנה בעלי המסעדה יצאו לחופשה שנתית וסגרו את המסעדה במשך חודש אוגוסט.

== המייסדים ==
מישו פיגנבאום נולד בבקאו שבאזור מולדובה ברומניה, ב-27 במרץ 1923 ונפטר בתל אביב, ב-20 בספטמבר 2022 בגיל 99.

מישו היה ניצול שואה אשר הוגלה בימי מלחמת העולם השנייה למחנה העבודה ביסטריצה על גבול אוקראינה, שם הועסק בניפוץ סלעים לאבני חצץ קטנות ושרד בזכות העובדה שהשלים מדי יום כמות כפולה של אבנים גם עבור המכסה של אחיו אאורל, שגם הוא ניהל מסעדה רומנית ביפו ברחוב נחמה שבשכונת נגה, אאורל הצליח לצאת מהמחנה ולהשיג לשניהם אוכל. בסיום המלחמה בשנת 1945 נסע לווינה, למד בבית ספר הטכניקום ומשם נסע לאיטליה. בשנת 1950 עלה לארץ ועבד בהקמת מכרות הנחושת של תמנע.

שרה (קוקה) רוזנצוויג נולדה ב-Buhaesti עיירה שהייתה בעיקרה יהודית לפני מלחמת העולם השנייה, ליד יאשי שבאזור מולדובה ברומניה, ב-28 באוקטובר 1933. ב-1945 במסגרת עליית הנוער החלה שרה את מסעה לארץ ישראל דרך בולגריה על האנייה פאן קרסנט בדצמבר 1947, לא הורשתה להיכנס לארץ ישראל וגורשה למחנות המעצר בקפריסין. עם קום המדינה עלתה לארץ ולמדה בבית הספר החקלאי "מקוה ישראל" ולאחר מכן בבית הספר לסיעוד ע"ש הנרייטה סאלד של הדסה. עם הסמכתה התגייסה לצה"ל ושירתה כאחות בחיל הרפואה ביחידה 542. עם שחרורה מהצבא החלה לעבוד שרה בבית היולדות הקריה כמיילדת.

== ספיישל 'מישו מלך הקבב' ==
מחווה לזכר מישו מלך הקבב לכבוד יום הולדת 100
ב-27 במרץ 2023, ביום הולדתו ה-100 של מישו, מסעדת Porter & sons בשיתוף פעולה עם רנה פוזנר, בתם של שרה ומישו, קיימו מחווה לזכרם באמצעות שיחזור התפריט המקורי של 'מישו מלך הקבב' לתקופה של חודש ימים<ref name=":0"></ref>.

השחזור כלל יבוא של ראשי סיפונים מהונגריה, אותם חיברו לבקבוקי סודה של ליטר וחצי, ורכישת כלי נירוסטה מקוריים להגשת השום והחרדל. בתפריט היו רוב המנות שהוגשו במקור אצל מישו, בראשן מנת הקבב המפורסמת, עם כרוב חמוץ, איקרה, חצילים וכבד קצוץ וגם מנות מהמטבח הרומני כמו: ממליגה, מרק צ'ורבה, פטריצ'אן, צויקה ופפנש.<ref name=":0" />

לכבוד האירוע נערך גם סרטון המספר את סיפורו של מישו פייגנבאום<ref></ref>.

== קישורים חיצוניים ==
* [https://www.facebook.com/KababKing מישו מלך הקבב] ברשת החברתית פייסבוק
* בוקר טוב ישראל: "[https://glz.co.il/גלצ/תוכניות/בוקר-טוב-ישראל/בוקר-טוב-ישראל22-09-2022-0601/נפרדים-מהדמות-המיתולוגית-מישו-מלך-הקבב-הרומני-של-יפו-הלך-לעולמו-בגיל-99 נפרדים מהדמות המיתולוגית: מישו מלך הקבב הרומני של יפו הלך לעולמו בגיל 99]" גלי צה"ל, 22/09/2022

== הערות שוליים ==

קטגוריה:תל אביב-יפו: בתי קפה ומסעדות